KIRJALLINEN KYSYMYS E-1059/00

esittäjä(t): María Sornosa Martínez (PSE) komissiolle

(4. huhtikuuta 2000)

Aihe: Poyo, Torrente, Chiva ja Pozalet -jokien kanavoiminen Valenciassa

Äskettäin hyväksyttiin Chiva-joen vesistöön 42 kilometrin pituudelta kuuluvien jokien kanavointihankkeen ensimmäinen vaihe. Hankkeen tarkoitus on laajentaa ja syventää joen uomaa, muuttaa sen juoksua eri tavoin sekä yhdistää sivujokia pääjokeen. Vaikka viranomaiset ovat hyväksyneet vaaditun tutkimuksen ympäristövaikutuksista, ympäristön laadusta vastaavan keskusviraston (Dirección General de Calidad Ambiental) 15. maaliskuuta antamassa lausunnossa on kolmen sivun pituinen liite ehdoista, joita hankkeessa on tarkistettava. Tähän mennessä ei kuitenkaan ole saatu tietoa näiden vaatimusten täyttämisestä. Useat yhdistykset ja organisaatiot (esim. Asociación Española de Limnología, Acció Ecologista Agró, SEO-Birdlife, la Plataforma per un Barranc Verd) ovat valittaneet, että kyseinen hanke saattaa aiheuttaa vakavia seurauksia jokien ja järvien ekosysteemeille. Pahimmat seuraukset maiseman pilaamisen lisäksi olisivat kasviston lopullinen häviäminen jokilaaksosta ja -rannoilta sekä alueelta, jossa joki laskee järveen, mikä merkitsisi useiden suojeltujen lajien, etenkin lintulajien, luonnollisten elinympäristöjen täydellistä tuhoutumista. Lisäksi pohjaan kertyneet myrkylliset aineet siirtyisivät paikaltaan, lietteiden määrä lisääntyisi (veden suuremman virtaamisnopeuden ja kuivuneen jokialtaan pinta-alan lisääntymisen vuoksi), ja ne päätyisivät Albufera -järveen, mikä väistämättä nopeuttaisi sen tuhoutumista, vaikka järveä olisi suojeltava mahdollisimman tarkkaan kyseistä luonnonpuistoa koskevien säännösten mukaisesti.

Sitäpaitsi jokien kanavointihanke olisi ristiriidassa useiden kansallisten ja autonomioiden lakien kanssa ja olisi lisäksi luonnonvaraisten lintujen suojelusta annetun direktiivin79/409/ETY(1) (jonka perusteella La Albufera kuuluu lintujen erityissuojelualueisiin) ja luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY(2) (jonka nojalla Espanja on sisällyttänyt kyseisen kansallispuiston kuuluvaksi Natura 2000 verkoston piirissä suojeltaviin alueisiin) vastainen.

Voisiko komissio ilmoittaa, miten valencialaisten ympäristöjärjestöjen vetoomusten 99/4494, SG(99), A/7586 ja 99/4430, SG(99), A/6253 käsittely on edistynyt?

Tietääkö komissio, saako edellä kuvattu hanke yhteisön rahoitusta?

Aikooko komissio käynnistää rikkomusmenettelyn edellä mainitun yhteisön lainsäädännön noudattamatta jättämisen johdosta?

Eikö komission mielestä myös ympäristövaikutuksia koskevaan lausuntoon liity sääntöjenvastaisuuksia ottaen huomioon, että sen liitteessä esitettyihin vaatimuksiin ei ole vastattu vielä tähän päivään mennessä, eikä asian käsittelyssä ole arvioitu hankkeen vaikutuksia kyseisen luonnonpuiston arvokkaimpiin alueisiin?

(1) EYVL L 103, 25.4.1979, s. 1.

(2) EYVL L 206, 22.7.1992, s. 7.

Margot Wallströmin komission puolesta antama vastaus

(18. toukokuuta 2000)

Komissio on tutustunut parlamentin jäsenen esille tuomiin seikkoihin, jotka koskevat kirjallisessa kysymyksessä mainittuja vetoomuksia 99/4430 ja 99/4494.

Vetoomusten tutkimiseksi komissio on toistuvasti ottanut yhteyttä Espanjan viranomaisiin pyytääkseen heiltä kommentteja asiasta. Koska vastausta ei ole saatu määräaikaan mennessä, komissio on lähettänyt Espanjalle Euroopan yhteisön perustamissopimuksen 10 artiklan (entinen 5 artikla) perusteella virallisen ilmoituksen.

Hanke saa rahoitusta koheesiorahastosta (hanke nro 98.11.61.012). Espanjan viranomaiset ovat tietoisia siitä, että rahoituksen saaminen edellyttää yhteisön voimassa olevan ympäristölainsäädännön noudattamista.

Saatuaan Espanjan viranomaisten vastauksen komissio tutkii välittömästi tapauksen varmistaakseen yhteisön lainsäädännön noudattamisen.

Tässä vaiheessa on liian aikaista todeta, onko kyseessä yhteisön lainsäädännön rikkominen.